b'\n_START_ARTICLE_\nDaktaras Popolis\n_START_SECTION_\nTurinys\n_START_PARAGRAPH_\nDaktaras Polis Sim\xc4\x97 turi i\xc5\xa1skirtin\xc4\x99 savyb\xc4\x99 \xe2\x80\x93 j\xc4\xaf traukia tik negra\xc5\xbeios moterys, nes \xc5\xa1ios, jo nuomone, viskuo patenkintos ir nekelia vyrams joki\xc5\xb3 reikalavim\xc5\xb3. Dar b\xc5\xabdamas studentu, jis su draugais susila\xc5\xbeino kuris permiegos su negra\xc5\xbeiausia mergina ir, laim\xc4\x97j\xc4\x99s nema\xc5\xbe\xc4\x85 sum\xc4\x85 pinig\xc5\xb3, nusipirko automobil\xc4\xaf, kuriuo t\xc4\x99s\xc4\x97 toki\xc5\xb3 mergin\xc5\xb3 \xe2\x80\x9emed\xc5\xbeiokl\xc4\x99\xe2\x80\x9c. Tunise jis susipa\xc5\xbe\xc4\xafsta su Kristina Diupont, kuri buvo pakankamai negra\xc5\xbei, kad sudomint\xc5\xb3 Pol\xc4\xaf, be to, paai\xc5\xa1k\xc4\x97jo, kad ji yra profesoriaus Diuponto dukra. Pastarasis pasi\xc5\xabl\xc4\x97 Poliui j\xc4\x85 vesti su perspektyva paveld\xc4\x97ti jo klinik\xc4\x85 ir Polis sutiko. Per vestuves pasirodo Martina Diupont \xe2\x80\x93 daili Kristinos sesuo, kuri taip pat patraukia Polio d\xc4\x97mes\xc4\xaf. Tarsi nor\xc4\x97damas kompensuoti jo pad\xc4\x97t\xc4\xaf, profesorius kelet\xc4\x85 kart\xc5\xb3 primygtinai si\xc5\xablo \xc5\xa1iam j\xc4\x85 pagloboti ir Polis sumaniai atsikrato visais, kurie m\xc4\x97gina su ja suart\xc4\x97ti. Galiausiai Polis ir Martina tampa meilu\xc5\xbeiais, o kadangi \xc5\xa1i \xc4\xafsikuria greta esan\xc4\x8diame name, jis nuolatos girdo \xc5\xbemon\xc4\x85 migdomaisiais, kad gal\xc4\x97t\xc5\xb3 naktis leisti svetimoje lovoje. Nor\xc4\x97damas, kad Martina nebesidom\xc4\x97t\xc5\xb3 kitais vyrais, jis pakeit\xc4\x97 \xc5\xa1ios kontraceptines tabletes kitais vaistais ir mergina pastojo. Gim\xc4\x97 dukt\xc4\x97 ir kelet\xc4\x85 met\xc5\xb3 Polio gyvenimas buvo ramus, kol vien\xc4\x85 dien\xc4\x85 jis pateko \xc4\xaf avarij\xc4\x85 ir su daugybiniais kaul\xc5\xb3 l\xc5\xab\xc5\xbeiais atsid\xc5\xabr\xc4\x97 ligonin\xc4\x97je. \xc4\x8cia jo laukia nauji sm\xc5\xabgiai: Martina, gavusi anonimin\xc4\xaf lai\xc5\xa1k\xc4\x85 apie jo santykius su kitomis moterimis, nusprend\xc5\xbeia nutraukti santykius; dukt\xc4\x97, nukritusi nuo laipt\xc5\xb3, mir\xc5\xa1ta; gydytojas d\xc4\x97l patirt\xc5\xb3 traum\xc5\xb3 diagnozuoja impotencij\xc4\x85, o Kristina prisipa\xc5\xbe\xc4\xafsta visk\xc4\x85 \xc5\xbeinanti apie jo meilu\xc5\xbees. Prarad\xc4\x99s bet kok\xc4\xaf nor\xc4\x85 gyventi, Polis nusprend\xc5\xbeia nusi\xc5\xbeudyti ir kreipiasi pagalbos \xc4\xaf \xc5\xbemon\xc4\x85...'